L’exdirectora de gestió de la Ciutat de les Arts i les Ciències (CACSA), Elisa Maldonado, ha contradit aquest dimecres la seva declaració durant la fase d’instrucció i ha assenyalat que no calien informes jurídics per a la contractació amb Nóos de les cimeres València Summit. A preguntes de la fiscal Anticorrupció Ana Lamas, l’ex gerent ha indicat que no calien informes jurídics perquè es tractava de contractes dins de l’àmbit del dret privat, tal i com preveuen els estatuts de la societat i es desprèn de l’anàlisi de les contraprestacions incloses al contracte. Aquesta afirmació ha provocat que la fiscal apreciés contradicció amb la declaració durant la fase d’instrucció. En aquest sentit, ha negat a preguntes de la fiscal que encarregues un informe l’any 2005 per “vestir el sant” del conveni del 2004, tal i com hauria apuntat en la seva primera declaració.  En una mateixa línia, ha reiterat davant diverses preguntes que al conveni no s’aplicava la Llei de contractes i que els informes preceptius encarregats tan sols valoren l’estratègia de l’acció concreta de patrocini.  Elisa Maldonado s’enfronta a peticions de presó d’entre 8 i 11 anys.  Abans de la seva declaració, ha finalitzat la de l’exdirector general de la Ciutat de les Arts i les Ciències Jorge Vela, que  ha defensat la legalitat i el control de les despeses dels convenis amb l’Institut Nóos per al patrocini de la cimera València Summit entre els anys 2004 i 2006.  A preguntes de les defenses, Jorge Vela, director entre el 2005 i el 2009, ha explicat que CACSA “no feia expedients administratius a l’ús perquè és de l’administració però no és administració a efectes contractacions”.  En aquest sentit, ha afegit que els procediments no són assimilables a l’administració pública, no calen informes jurídics com en altres expedients informatius ni es va considerar que fos preceptiu.  Així mateix, ha remarcat que es tractava de contactes de patrocini i que no s’encarregaven serveis a l’Institut Nóos.  L’exdirector de CACSA, per a qui la Fiscalia demana 8 anys de presó i Manos Limpias 11, ha indicat que els convenis tenien la fiscalització de la Sindicatura de Comptes i d’auditories externes.  Sobre les observacions de la Sindicatura de Comptes, Vela ha manifestat que no va tenir coneixement fins que van finalitzar la darrera València Summit.  L’exdirector general de CACSA ha assenyalat que no va tenir cap tipus d’advertència dels seus superiors per a no signar els contractes ni les seves addendes.  Vela ha justificat el patrocini a la València Summit “ens venia perfectament per als nostres objectius de promoció publicitària” perquè l’objectiu era que “València pogués estar col·locada al mapa, que se’ns conegués”.  La branca valenciana de Nóos  Amb aquestes declaracions s’inicien les compareixences de la branca valenciana del ‘cas Nóos’, en la qual s’investiguen els contractes de CACSA i de la Fundació València Turisme Convention Bureau amb l’Institut Nóos per a l’organització de les cimeres València Summit entre els anys 2004 i 2006. D’aquests convenis Nóos va rebre un total de 3,6 milions per part de les administracions valencianes.  En total hi ha cinc imputats valencians en aquesta causa. Es tracta de l’exdirector general de CACSA Jorge Vela, l’excap de gestió Elisa Maldonado, l’exdirector general de CACSA José Manuel Aguilar, l’exsecretari autonòmic de Turisme Luis Lobón i el vicealcalde de València Alfonso Grau.  La fiscalia demana 8 anys presó a Vela, Maldonado i Lobón així com 6 anys de presó per a Aguilar. L’acusació particular del PSPV-PSOE i Manos Limpias demanen 11 anys de presó a Alfonso Grau. Se’ls imputen delictes de prevaricació, malversació, frau i tràfic d’influències.

Summary: Una exdirectiva de CACSA es desdiu i assenyala ara que no calien informes jurídics per contractar amb Nóos


El Govern ha donat llum verda aquest dimarts al matí al Pla Territorial Sectorial d’Habitatge (PTSH) elaborat per la Secretaria d’Habitatge i Millora Urbana del Departament de Governació, Administracions Públiques i Habitatge. Segons ha indicat l'Executiu, aquest Pla, que es preveu que pugui ser aprovat a mitjans del 2018, s'ha de convertir en el full de ruta que ha d’inspirar les polítiques que s’engeguin els pròxims 15 anys a Catalunya en aquest àmbit, amb l’objectiu, ha apuntat el Govern, de garantir el dret a l’habitatge a les noves generacions de joves i a les noves llars que es creïn durant aquests anys. Durant aquest període el Govern calcula que el 15% del parc d’habitatge es destinarà a polítiques socials als 152 municipis inclosos a les àrees de forta demanda, on viu prop del 80% de la població de Catalunya. Segons el Govern, es tracta d’un document estratègic que apunta grans objectius i les mesures més adients per territoris i necessitats que s’hi detectin en cada moment. L’avantprojecte del Pla s’ha presentat aquests darrers mesos arreu del territori amb la voluntat de recollir la participació de tots els agents implicats i generar un consens ampli amb els plantejaments que proposa. Un total de 80 ajuntaments, entitats i organitzacions de l’àmbit de l’habitatge hi han fet aportacions, segons ha indicat l'Executiu   Les línies d’actuació previstes en el Pla s’han elaborat d’acord amb un informe del Centre d’Estudis Demogràfics segons el qual es desprèn que fins a l’any 2030 es formaran 880.000 noves llars a Catalunya. Així, el Pla preveu que les administracions puguin impulsar polítiques públiques d’habitatge social per beneficiar unes 315.000 d’aquestes noves llars, ja sigui a través del parc públic en lloguer social, fomentant altres sistemes de tinença d’habitatge o incrementant els ajuts socials relacionats amb l’habitatge, per arribar al doble de famílies a què s’arriba actualment.   En aquest sentit, el pla elaborat per la Generalitat preveu que les administracions impulsin l’ampliació del parc de lloguer social a destinat a lloguer, ja sigui construint nous habitatges públics, adquirint-ne o mobilitzant el parc existent cap al lloguer social -amb la previsió d’arribar amb aquest sistema a incrementar el parc públic en més de 130.000 habitatges-. En segon lloc, l’administració haurà de promoure la construcció d’habitatges amb protecció oficial de compravenda i de tinences intermèdies -per cobrir així més de 140.000 habitatges-. Finalment, el Govern preveu també ampliar i crear nous ajuts al pagament del lloguer.    Un 15% d’habitatge públic destinat a polítiques socials   Entre els principals objectius, el Pla Territorial Sectorial d’Habitatge preveu en els pròxims 15 anys el 15% del parc d’habitatge es destini a polítiques socials als 152 municipis inclosos a les àrees de forta demanda acreditada, on viu prop del 80% de la població de Catalunya i on es crearan la majoria de les noves llars. Aquesta xifra s’assolirà per la via del lloguer social del parc públic, la compravenda o els ajuts al pagament del lloguer de l’habitatge.    Més enllà del 15% d’habitatge públic als municipis on hi ha una demanda més forta d’habitatge social, amb l’aplicació de les mesures plantejades pel Pla Territorial Sectorial de l’Habitatge arreu del territori, el país tindria un 5% dels seus habitatges en mans de les administracions per a polítiques socials, una xifra aproparia Catalunya a les mitjanes del sud d’Europa, segons subratlla el Govern.    Diferents tipologies de zones d’actuació    El Govern detalla que per facilitar que les administracions puguin arribar a percentatges de parc públic social, s’han definit diversos territoris i zones d’actuació. Entre d’altres hi ha la definició de l’àrea de tanteig i retracte i de l’impost sobre habitatges buits. Aquesta àrea agrupa 233 municipis, i hi viu el 89% de la població del país, on les administracions tenen dret preferent a adquirir habitatges que es venguin les entitats financeres al municipi per ampliar el parc públic de lloguer social. També és una àrea on les societats i entitats financeres han de pagar l’impost pels pisos que tinguin buits. Dins d’aquesta àrea també hi ha inclosos els 152 municipis on hi ha una alta demanda acreditada d’habitatge social.   El PTSH preveu mesures per a 46 municipis preferents, amb més de 5.000 habitants i capitals de comarca, on viu el 5,2% de la població de Catalunya i on també caldrà en aquests anys desplegar mesures per facilitar l’accés i el pagament de l’habitatge. Així mateix, s’impulsaran mesures en 33 municipis on es promourà la rehabilitació estructural d’edificis en barris amb majors dèficits. Finalment, el Pla preveu que es despleguin mesures específiques per als municipis rurals.   A banda del principal objectiu d’assolir ampliar el parc social de les administracions catalanes per assolir estàndards europeus, el pla territorial dibuixa plans específics per a zones rurals, per a gent gran, per fer front al problema dels sensesostre i per fomentar l’habitatge de lloguer.   La Secretaria d’Habitatge i Millora Urbana i l’Agència de l’Habitatge de Catalunya van iniciar els treballs tècnics de redacció del Pla el 2015. Des de mitjans de juny fins a finals de juliol d’enguany s’ha dut a terme arreu del territori el procés de participació prèvia de l’avantprojecte del pla. El contingut del Pla, que es pot consultar via web, s’ha presentat en 16 jornades informatives per tot Catalunya, que han comptat amb la participació de més de 80 ajuntaments de les àrees de demanda forta i acreditada, així com entitats i organitzacions relacionades, segons ha indicat el Govern.  Actualment, el pla es troba en tràmit del procés d’avaluació ambiental i el Govern preveu que pugui ser aprovat finalment a mitjans del 2018.

Summary: El Govern dona llum verda al pla que marcarà les polítiques d’habitatge a Catalunya els pròxims 15 anys


L'Orquestra Simfònica de Barcelona i Nacional de Catalunya (OBC) desembarca a Amsterdam amb un concert a la prestigiosa sala Het Concertgebouw. Dirigida per Jan Willem de Vriend, principal director convidat de l'OBC, l'actuació d'aquest diumenge ha comptat amb la participació del jove pianista Haanes Minnar que ha interpretat el concert per a piano i orquestra número 9 "Jeunehomme" de Wolfgang Amadeus Mozart. En declaracions a l'ACN, el director holandès ha assegurat que "està "extraordinàriament orgullós" de portar l'OBC a la prestigiosa sala Het Concertgebouw i haver "esgotat les entrades". Així, tot i que diu haver tocat amb "moltes orquestres holandeses en aquesta sala" per a ell "és molt especial" fer-ho amb un conjunt que estima "tant". Penjant el cartell de complet a la gran sala de concerts d'Amsterdam, l'orquestra també ha fet gaudir el públic d'una de les obres més cèlebres del compositor barceloní Ferran Sor, el ballet Cendrillon, així com de la simfonia "La Gran" de Franz Schubert. La peça del català ha servit de passarel·la entre el classicisme de Mozart i el romanticisme de Schubert.

Summary: L'Orquestra Simfònica de Barcelona i Nacional de Catalunya penja el cartell de complet a Amsterdam


El president s’havia pronunciat ja en aquest sentit divendres a consulta dels Mossos i el ple de la Junta ha ratificat el seu criteri ACN Madrid.-La pancarta que el president de la Generalitat, Quim Torra, va penjar a la façana del Palau el divendres 22 de març amb el lema “Llibertat d’expressió i d’opinió” no vulnera la Llei electoral ni tampoc els acords que ja Junta Electoral Central (JEC) havia adoptat sobre les dues pancartes anteriors. Així ho ha ratificat aquest dimecres la pròpia JEC en una reunió on ha donat el vist i plau al criteri que el president d’aquest organisme, Segundo Menéndez, va traslladar als Mossos el mateix divendres en resposta a una consulta del comissari en cap dels Mossos, Miquel Esquius. La JEC permet d'aquesta manera que Torra mantingui penjada la pancarta actual, però no cap altra que incorpori símbols en favor de l'alliberament dels presos que ja ha qualificat com a "partidistes". És el cas del llaç groc que llueix a la façana de la delegació del govern de la Generalitat a Londres, que la pròpia JEC ha ordenat retirar abans d'aquest dijous a les 11.00h.

Summary: La JEC permet a Torra que mantingui l’ultima pancarta penjada a la façana de la Generalitat


El vicepresident del Govern, Oriol Junqueras, ha entrat al departament d'Economia poc després de dos quarts de cinc de la tarda enmig de milers de persones que es concentren a la Gran Via amb la Rambla de Catalunya. Els crits de "vicepresident" i "independència" han rebut Junqueras, que ha accedit fins a la porta de la conselleria a través d'un passadís que han fet voluntaris de l'ANC. El vicepresident ha arribat acompanyat del president de l'ANC, Jordi Sánchez, i a les portes del departament s'ha abraçat amb el diputat d'ERC al Congrés Gabriel Rufián, el diputat republicà al Parlament Roger Torrent i l'eurodiputat Jordi Solé. Milers de persones es concentren als voltants del departament de Junqueras per protestar contra l'operació de la Guàrdia Civil sobre l'1-O que ha deixat almenys 14 detingut i una quarantena d'escorcolls.

Summary: Junqueras entra al departament d'Economia enmig de milers de manifestants


A diferència d'Homs, el líder republicà està convençut que la majoria de 72 diputats és "suficient" per culminar el procés ACN Barcelona.-Les declaracions i contradeclaracions creuades entre CDC i la CUP no han minat la moral d'ERC que, en públic, continua defensant que l'acord de govern acabarà arribant. El president dels republicans, Oriol Junqueras, ha opinat que el pacte d'investidura i d'estabilitat parlamentària "no només és possible, sinó que és probable" i des de dijous passat, quan la CUP va rebutjar la investidura d'Artur Mas en segona votació, s'està treballant "per omplir les propostes de contingut. Sigui quin sigui l'acord que Junqueras veu "probable" inclourà a l'actual president en funcions: "ERC té i tindrà només un candidat, Artur Mas". D'altra banda, el president d'ERC ha considerat "suficient" la majoria de 72 diputats per culminar el procés cap a la independència. Una opinió que contrasta amb la que fa uns dies va expressar el cap de llista de Democràcia i Llibertat, Francesc Homs.

Summary: Junqueras veu "probable" l'acord amb la CUP i insta les parts a omplir les propostes de contingut


Tots dos finalistes han de decidir ara si confronten opcions o concorren en una única llista al Congrés Extraordinari dels dies 20 i 21 de juliol ACN Madrid.-L’exvicepresidenta del govern espanyol Soraya Sáez de Santamaría s’ha imposat finalment al vicesecretari de Comunicació del PP, Pablo Casado, a la primera volta de les primàries del PP, on ha obtingut 21.513 vots (36,95%), només 1.546 més que el seu perseguidor immediat, que n’ha obtingut 10.967 (34,30%). És el resultat d’una llarga nit de recompte que ha començat guanyant amb comoditat Pablo Casado i que ràpidament ha relegat a la tercera posició la secretària general del PP, María Dolores de Cospedal, que s’ha quedat amb 15.090 vots, però on Sáenz de Santamaría ha anat recuperant posicions. Després dels tres més votats hi ha José Manuel García-Margallo, que ha obtingut 680 vots, José Ramón García Hernández, amb 669 vots, i Elio Cabanes, amb 185. Sáenz de Santamaría revertit el marcador a última hora gràcies als vots d’Andalusia i el País Valencià, on s’ha imposat amb comoditat. A Catalunya Casado ha guanyat amb 736 vots, gairebé el doble que María Dolores de Cospedal, que n’ha obtingut 371, i Sáenz de Santamaría, amb 296.  És el resultat d’una jornada d’alta participació en què ha votat el 87% dels militants que s’havien inscrit al procés i que segons el president del Comitè Organitzador, Luis de Grandes, ha transcorregut amb “normalitat” malgrat que han existit denúncies d’irregularitats que no s’han arribat a formalitzar.  Sáenz de Santamaría s’ha imposat a territoris clau amb un alt nombre d’afiliats com Andalusia, on gairebé ha doblat Casado, Castella-Lleó, el País Valencià, les Balears, el País Basc i les Illes Canàries. Per contra, Casado ha obtingut suports importants a Madrid, Múrcia i ha quedat en segona posició a bona part de les demarcacions. De Cospedal ha guanyat a Castella-La Manxa, el seu feu, i a Galícia.  El frec a frec en el resultat deixa obertes ara dues opcions. Sáenz de Santamaria i Casado són els dos únics finalistes que han passat el tall i poden pugnar ara per la victòria al Congrés Extraordinari dels dies 20 i 21 de juliol, on 3.184 compromissaris (522 nats, és a dir, càrrecs del partit) decidiran finalment el nom del nou president o presidenta.  També poden optar per una llista conjunta on caldria veure si reserven algun paper per a les candidatures perdedores, i quin és el futur de María Dolores de Cospdal. En cas que concorrin per separat caldrà veure per quin candidat es decanten els compromissaris de les demarcacions que aquest dijous han votat majoritàriament a María Dolores de Cospedal, unida a Sáenz de Santamaría per una antiga rivalitat política que s’ha traslladat també a aquestes primàries.

Summary: Sáenz de Santamaría s’imposa a Casado per 1.546 vots a la primera volta de les primàries del PP


El deute del conjunt de les administracions públiques va arribar a 1.211 MEUR al juny, segons les dades publicades aquest dimarts pel Banc d'Espanya. Aquesta xifra suposa un creixement de l'1,2% respecte al mes anterior, quan el deute era de 1.195.865 MEUR, i un increment de 44.741 MEUR en comparació amb juny del 2018. Des del Ministeri d'Economia han apuntat que el saldo mensual té una "evolució volàtil i molt condicionada per la concentració d'emissions en els primers mesos de l'any". D'altra banda, ha apuntat que la ràtio del deute sobre el PIB seria del 98,38% seguint una metodologia pròpia que té en compte el darrer PIB conegut i la previsió a 31 de desembre.  El ministeri ha recordat que el juny del 2018 la ràtio era del 98,08%, el 2017 del 99,51% i el 2016 del 100,65%. Afegeix que, en tot cas, la ràtio d'enguany "és compatible" amb l'objectiu d'assolir una ràtio deute/PIB del 95,8% a finals del 2019, com consta al Programa d'Estabilitat 2019-2022.  Per administracions, el deute de l'administració central és de 1.065.343 MEUR, el de les comunitats de 300.061 MEUR, el de les corporacions locals de 26.334 MEUR i les administracions de la Seguretat Social tenien un deute de 48.693 MEUR.

Summary: El deute de les administracions públiques augmenta un 1,2% fins als 1.211 MEUR


L'alcalde socialista de Blanes (Selva), Miquel Lupiáñez, considera que l'aplicació de l'article 155 és un "segrest" de l'autonomia i les institucions catalanes i es mostra contrari a la seva aplicació. Lupiáñez s'alinea amb el sector del PSC que mostra un "rebuig total" a què el partit secundi les mesures presentades dissabte per Mariano Rajoy entorn a la Generalitat i el Parlament. De fet, l'alcalde admet que "malgrat vint anys de militància socialista", estripar el carnet del partit "és una consideració a tenir en compte" si el senador del PSC al Senat vota a favor o s'absté en l'aplicació d'aquestes mesures. Lupiáñez admet que el seu posicionament davant la situació política és "a títol personal" però que també pot tenir efectes en el dia a dia de la política blanenca. De fet, ERC i el PdeCAT van deixar els socialistes en minoria al govern per no estar d'acord amb la gestió de l'1 d'octubre que va fer Lupiáñez. Ara, amb el vistiplau de l'alcalde, aquests dos partits i la CUP han penjat una pancarta al balcó del consistori demanant la "llibertat dels presos polítics" en referència a Jordi Sánchez i Jordi Cuixart. L'alcalde socialista de Blanes, Miquel Lupiáñez, ha assegurat que forma part del sector del PSC que mostra un "rebuig total" a les mesures acordades per aplicar l'article 155 de la Constitució Espanyola. "El 155 ho prenc no com un cop d'Estat però sí com una intervenció de la meva autonomia, del meu parlament i del meu govern", ha explicat Lupiáñez. L'alcalde recorda que ell es deu al poble que el va votar ja que "també som un col·lectiu de la societat i cal respectar els desitjos de totes les parts". Per aquesta raó, el socialista assegura que no està d'acord "com a demòcrata i com a català" amb les mesures pactades entre el PP, el PSOE i Ciutadans.   La continuïtat de l'alcalde com a militant del PSC depèn en part del que faci el senador del partit, José Montilla, en el ple de divendres. Si Montilla vota a favor o s'absté, Lupiáñez assegura que l'estripada del carnet seria "una consideració a tenir en compte". Una decisió que prendria "malgrat vint anys de militància i molts altres de simpatitzant" en el seu actual partit.   L'alcalde assegura que no està sol en aquesta demanda. "Som molts els socialistes que estem demanant la votació de la militància per adherir-nos o no al 155", explica Lupiáñez. Més enllà del que acabi decidint el seu partit, l'alcalde afirma que prendrà una decisió "a consciència com a demòcrata i com a català que pot sobrepassar el que pugui dir el partit". Segons ell, el que passaria amb l'article 155 és el "segrest total de l'autonomia".   Després de l'anunci d'aquest dissabte de Mariano Rajoy, quatre alcaldes del PSC van firmar una carta crítica amb l'aplicació de l'article 155 i el suport del PSOE. A la missiva dels batlles de Terrassa, Santa Coloma de Gramenet, Granollers i Castellar del Vallès, Miquel Lupiáñez s'hi va sumar "des de dissabte mateix" i assegura que "segueixen en contacte a l'espera d'esdeveniments".   Una lectura local   La decisió de Lupiáñez respon a un "plantejament personal" però admet que té "lligams" amb la governabilitat" del poble. "El PSC, el PP i Ciutadans no som pel poble català, aparentment, el mateix: hi ha matisos i són importants", afegeix l'alcalde de Blanes. Per això, vol deixar clar que és membre de la part del PSC que mostra un "rebuig total" a la suspensió de l'autogovern.   El PSC de Blanes s'ha quedat sol al govern municipal amb quatre regidors de 21 després de la decisió d'ERC i del PDeCAT de marxar-ne per la gestió de Lupiáñez l'1 d'octubre. L'alcalde va començar una ronda de contactes per tal de buscar possibles aliances i caldrà veure si el posicionament que prengui properament pot tenir incidència en la política blanenca.    En aquesta línia, el balcó de l'Ajuntament de Blanes té penjada des d'aquest dilluns una pancarta on es demana la "llibertat dels presos polítics", en referència a Jordi Sánchez i Jordi Cuixart. La petició van fer-la els regidors de la CUP que van rebre el suport del PDeCAT, ICV i ERC. L'alcalde va consultar els serveis jurídics per saber si la podia penjar. La resposta va ser que ell hi tenia l'última paraula. Després de parlar amb els diferents portaveus municipals, Lupiáñez va autoritzar-ne la col·locació.

Summary: L'alcalde de Blanes mostra el seu "rebuig total" a l'aplicació de l'article 155 i es planteja deixar el PSC


El Gran Teatre del Liceu ha obert per primer cop les seves instal·lacions perquè hi accedeixin els internautes d’arreu del món a través de la tecnologia Google Street View. Així, des d'aquest dilluns, els usuaris ja poden passejar virtualment pel Teatre i visitar-lo també en format de realitat virtual 360° gràcies a la col·laboració entre el Centre de Telecomunicacions i Tecnologies de la Informació (CTTI) de la Generalitat de Catalunya i l’empresa nord-americana Google. El servei panoràmic de Google Maps permet accedir a molts dels racons del Liceu, des d’indrets emblemàtics com el Saló de Miralls fins a espais desconeguts pel públic com els espais escènics i tècnics, els departaments de sastreria i caracterització o les sales on assagen l’Orquestra i el Cor del Liceu, uns espais que són essencials per les produccions i pel funcionament diari del Liceu i que d’altra forma el públic no podria descobrir.  A partir d’ara, els usuaris també podran veure el pati de butaques des de dalt de l’escenari, tal com el veuen els solistes, o gaudir de les fantàstiques vistes de Ciutat Vella des de la terrassa del Liceu.La tecnologia Street View també permetrà visitar el Gran Teatre del Liceu en format de realitat virtual 360°, afavorint una experiència encara més immersiva només emprant el mòbil i unes ulleres adaptades a aquesta tecnologia. La iniciativa neix a través d’un procés d’estreta col·laboració entre la Generalitat de Catalunya, concretament del Centre de Telecomunicacions i Tecnologies de la Informació (CTTI) i l’empresa nord-americana Google. El Teatre del Liceu destaca que la inclusió del Liceu a la tecnologia Google Street View suposa "un pas més" en l’eix d’innovació amb el qual el Teatre treballa dins els actes de celebració del 20è aniversari de la seva reobertura i apunta que la iniciativa s’afegeix a altres projectes tecnològics que el Liceu està emprenent dins d’aquest marc i amb l’objectiu de seguir construint el "Liceu de Tots", com per exemple el constant desenvolupament del projecte audiovisual, la implantació de forma definitiva de l’streaming, la digitalització de l’arxiu del Teatre, el vídeo 360°, la visió real en 3D de cada seient en la compra d’entrades, la millora de l’app de públic i treballadors o l’ús de nous espais polivalents com la sala Tenor Viñas.

Summary: L'interior del Liceu s'obre al món amb Google Street View


La bohème de Puccini tornarà al Liceu del 18 de juny al 8 de juliol amb una producció de Jonathan Miller, una versió teatral i tradicionalista inspirada en les fotografies de Brassaï i Cartier-Bresson de la dècada dels anys 30. La posada en escena busca recrear un "món real" a partir de la història d'uns joves artistes al París del segle XIX amb un final tràgic. La producció, en què el cor hi té un paper determinant,  interpretaran el rol de Mimì les sopranos Tatiana Monogarova i Eleonora Buratto, que debutarà en el rol. El grup de bohemis està encapçalat pels tenors Matthew Polenzani –que s'estrenarà al Liceu- i Saimir Pirgu com a Rodolfo, i Marcello l’encarnaran els barítons Artur Ruciński i Gabriel Bermúdez.

Summary: Una 'bohème' inspirada en el París dels anys 30 immortalitzats per Brassaï i Cartier-Bresson arriba al Liceu


La Federació Catalana de la Discapacitat Intel·lectual (Dincat) ha rebut amb "repulsa" i "estupefacció" la sentència que absol un dels acusats i condemna a la pena mínima de dos anys de presó un altre, per un abús en grup a una noia amb intel·ligència límit, a Lleida. Consideren que l'argument de l'Audiència de Lleida, que entén que la víctima "no va resistir-se amb prou contundència", continua demostrant la "nul·la sensibilitat i humanitat" de l'estament judicial envers les situacions de violència sexual contra les dones i contra les dones amb discapacitat. Dincat és una federació que agrupa 300 entitats socials i representa els drets de més de 30.000 persones amb discapacitat intel·lectual i les seves famílies a Catalunya. Els fets van passar el 22 de maig de 2017, quan els acusats tenien 18 i 26 anys i la noia, 27, a casa d'un altre noi, de 16 anys i nacionalitat romanesa, a Lleida, que ja va ser jutjat i condemnat pel jutjat de menors de Lleida a un any i tres mesos d'internament en règim semiobert. En la sentència als dos acusats majors d'edat, l'Audiència de Lleida ha tingut en compte l'atenuant de confessió del condemnat a dos anys, ja que va reconèixer les relacions sexuals amb la noia, tot i declarar que van ser consentides. L'escrit també recull que la disminució de la noia és "difícil" de veure a simple vista, "depenent del contingut de la conversa i la capacitat del seu interlocutor". A més, afegeix la sentència, la noia va reaccionar de manera "ambigua", tot i dir que "no" i entén que la falta de reacció de la noia "pot donar la percepció de falta de resistència a mantenir una relació sexual". La víctima té una discapacitat intel·lectual del 69%, reconeguda judicialment.

Summary: Dincat rep amb "repulsa" i "estupefacció" la condemna mínima per abusar d'una discapacitada intel·lectual a Lleida


La família de l'home que es va escapar de matinada d'una residència d'Almacelles, al Segrià, i que va aparèixer mort 43 dies després, ha presentat una querella contra el centre. Acusen els responsables d'un delicte d'imprudència greu amb resultat de mort. El cos sense vida de Joan Altisent el van localitzar el 2 de febrer uns treballadors d'Adif al costat de les vies del tren a Almacelles. El 22 de desembre, l'home, de 48 anys, va sortir de matinada del centre assistencial Sant Joan de Déu, on estava ingressat després d'haver tingut un ictus que li va provocar lesions cognitives. La seva germana, Montse Altisent, demana responsabilitats, ja que considera que va fallar la seguretat i que el centre va trigar massa a avisar els Mossos i la família. El centre d'Almacelles va emetre un comunicat divendres passat on defensava la seva actuació en aquest cas, ja que el pacient no estava sotmès a un règim de confinament.

Summary: La família de Joan Altisent es querella contra la residència Sant Joan de Déu d'Almacelles


Un noi ha mort aquest dijous a Amposta en precipitar-se des de la teulada d'un edifici de cinc pisos, segons han confirmat els Mossos d'Esquadra. Els fets han tingut lloc poc després de les set de la tarda. L'edifici on ha tingut lloc l'accident està situat a la confluència de l'Avinguda Santa Bàrbara, amb l'Avinguda Catalunya, amb el carrer Brasil i amb el carrer Xile. Segons ha pogut saber l'ACN, el jove caminava amb un company per la teulada de l'edifici, i sembla que ambdós saltaven entre blocs. Per causes que es desconeixen la víctima ha caigut per una claraboia. Els cossos d'emergència no han pogut fer res per salvar-li la vida.

Summary: Mor un noi en caure des de la teulada d'un edifici de cinc pisos a Amposta


Els consellers destituïts de Brussel·les criden a “seguir endavant” amb el procés d’independència  ACN Brussel·les.-El conseller destituït de Salut, Antoni Comín, ha intervingut a l’acte final de la manifestació dels independentistes a Brussel·les per llençar un missatge contundent a l’Estat i el govern espanyols. “Teniu por d’un jutge belga, de que us digui la veritat. Esteu aterrats perquè digui que estem perseguits per les idees polítiques i que, per tant, els presos són presos polítics. Teniu por de la democràcia, de les urnes, perquè sou uns franquistes i teniu por de l’estat de dret. Teniu por de Catalunya perquè és un país de demòcrates”, ha etzibat cridant des de l’escenari. Abans que ell han intervingut els també consellers destituïts Clara Ponsetí, Lluís Puig i Meritxell Serret, que també han fet una crida a “seguir endavant” amb el procés independentista, i han demanat a Europa que “vigili” l’Estat espanyol pel seu comportament amb Catalunya.

Summary: Comín, a l’Estat espanyol: “Teniu por d’un jutge belga perquè teniu por a la democràcia i sou uns franquistes”


Els Bombers de la Generalitat han donat per controlat a la 1:19 de la matinada l'incendi que des de les vuit del vespre d'aquest dissabte cremava l'interior d'una fàbrica tèxtil d'uns 2.500 metres quadrats de la Colònia del nucli de l'Ametlla de Merola, que pertany al municipi de Puig-reig (Berguedà). Finalment, el foc ha afectat 800 metres quadrats i no hi ha hagut ferits ni desallotjats. Dues dotacions de bombers continuen a les instal·lacions aquest matí fent tasques de revisió de la nau. Les naus adjacents han quedat també afectades pel fum. Segons la Policia Local, el foc hauria començat en una màquina i els treballadors que hi havia en aquell moment a la nau han pogut sortir il·lesos del recinte. Fins al lloc s'hi han desplaçat fins a 19 dotacions terrestres dels Bombers de la Generalitat, diverses patrulles dels Mossos d'Esquadra i efectius de la Policia Local.

Summary: Controlat l'incendi que ha cremat l'interior d'una fàbrica tèxtil de l'Ametlla de Merola


El líder de Cs, Albert Rivera, ha donat per fet que la seva formació no governarà amb Pedro Sánchez i que el seu lloc estarà a l'oposició. Rivera, però, ha deixat clar que volen desbancar el PP i "liderar" l'oposició, ja que els de Pablo Casado els han tret només 219.000 vots. El president de la formació ha promès una oposició "lleial a la Constitució, a l'economia de mercat, a Europa, a la societat benestar i a Espanya" i ha remarcat que la formació ha tret quasi un 80% mes d'escons que fa dos anys. "Avui Ciutadans s'erigeix com l'esperança i la il·lusió del futur d'Espanya", ha valorat. El president de Cs ha felicitat els socialistes, ha dit que respectarà el resultat i ha qualificat de "mala notícia" que Sánchez sumi amb Podem i "nacionalistes". Però ha promès davant dels militants que s'han congregat a la seu del partit que Cs governarà "més aviat que tard". Rivera va dir al principi de la campanya que no pactaria amb Sànchez i després de conèixer els resultats ha mantingut aquesta línia vermella. "Respectem el resultat electoral tot i que no ens agradi el que ha tret el PSOE, però els demòcrates i els liberals sempre respectem", ha dit. Rivera ha qualificat de "mala notícia" la victòria dels socialistes i el fet que puguin formar govern amb "nacionalistes i Podem". Un pacte que el líder de Cs ja dona per fet.  "Liderar l'oposició" Per això, s'ha esforçar per remarcar que el lloc de Cs serà a l'oposició però amb la voluntat de "liderar-la", passant per davant del PP al que li trepitja els talons. "La bona notícia és que hi ha projecte guanyador que ha tret un 80% més d'escons que fa poc més de dos anys", ha remarcat Rivera, que promet que Cs serà la "casa comú del projecte constitucionalista", amb la intenció d'aglutinar el vot de centre-dreta i amb la mirada posada en les properes eleccions del 26 de maig.  També ha dit que "vigilaran de prop" el govern que lideri Sánchez perquè no "matxaqui" els treballadors i no tingui "ocurrències". "Els líders de l'oposició seran els diputats de Cs, al vostre servei", ha insistit.  Celebració a fora de la seu de Cs La formació de Rivera ha tret 57 escons, 25 més que a les eleccions del 2016. El PP els treu nou escons però en vots la diferència no arriba als 220.000. Rivera ha sortit a celebrar i valorar els resultats a fora de la seu, on s'han aglutinat poc més de 150 persones.  L'han acompanyat la que ha estat líder a Catalunya i la seva número 2 aquestes eleccions, Inés Arrimadas, i també han estat entre el públic "fitxatges" de la formació com l'expresident popular de Madrid, Ángel Garrido, o l'expopular Joan Ramón Bauzà.  El secretari general de Cs valorarà amb més profunditat els resultats en una roda de premsa prevista per dilluns al migdia.

Summary: Rivera dona per fet que Cs no governarà amb Sànchez i promet "liderar" una oposició "lleial a la Constitució"


Set persones més han mort aquest diumenge com a conseqüència d'haver-se infectat per coronavirus a les comarques de Girona. Amb aquestes ja són 66 les persones que han perdut la vida per la malaltia a la demarcació. També s'han detectat 59 contagis més, fet que eleva a 742 el nombre d'infectats, que han donat positiu després de fer-se la prova PCR. De tots ells, 104 pacients es troben en estat greu i més de la meitat del total (408) són personal sanitari. La bona notícia és que continua creixent el nombre d'altes hospitalàries que és ara mateix de 139, tot i que no vol dir que tots ells siguin pacients que han superat la malaltia, sinó que es troben estables. Olot registra dues morts, i ja són sis A l'hospital d'Olot s'han registrat dues morts més aquest diumenge i el total de persones que han perdut la vida com a conseqüència de la covid-19 és de sis. A més, vuit professionals sanitaris s'han contagiat i s'afegeixen als 30 que ja hi havia. En total, el centre garrotxí té ingressades 44 persones amb simptomatologia de tenir coronavirus. D'elles, 32 han donat positiu a la prova PCR que se'ls ha fet i dotze més estan a l'espera dels resultats. També s'ha traslladat un malalt en estat crític al Trueta de Girona i s'ha donat una alta hospitalària.  Un nou mort al geriàtric de Palafrugell Al Baix Empordà, segons han informat els Serveis de Salut Integrals del Baix Empordà (SSIBE) una persona més ha mort al geriàtric Palafrugell Gent Gran. Amb aquesta ja són tres les persones que han perdut la vida, víctimes del coronavirus en aquest centre. A l'hospital de Palamós hi ha 31 pacients ingressats amb coronavirus i cinc més són al centre esperant el resultat de la PCR. En tota la comarca el nombre d'infectats per covid-19 és de 122 persones, 53 dels quals personal mèdic. Pel que fa a l'Alt Empordà, l'hospital de Figueres ha ingressat tres pacients més amb SARS-CoV-2 i ja hi ha un total de 45 persones que han contret la malaltia. D'aquests, tretze són professionals sanitaris. A l'hospital comarcal de Blanes s'han registrat tres nous contagis per coronavirus. Amb aquests, ja són 36 el nombre de pacients ingressats per SARS-CoV-2 al centre selvatà. Entre l'hospital de Blanes i el de Calella, hi ha un total de 71 professionals sanitaris afectats per la covid-19.

Summary: Set morts i 59 contagiats més per coronavirus en les darreres 24 hores a les comarques de Girona


El ple municipal d'Esplugues de Llobregat va aprovar per unanimitat ahir dimecres suspendre temporalment la tramitació de llicències urbanístiques per al canvi d'ús de locals comercials, industrials o d'oficines situats a la planta baixa dels edificis a ús residencial. La mesura s'ha pres davant el creixement nombre de consultes i peticions de llicències per fer aquest tipus de transformació. La moratòria, que algun grup municipal ha demanat que sigui d'un any, ha de servir per redactar un instrument de planejament més adient a la realitat actual del municipi i evitar en la mesura del possible les disfuncions que aquest tipus de canvis d'ús puguin generar en el seu entorn i, especialment, en el teixit comercial existent o futur.

Summary: Esplugues de Llobregat suspèn temporalment les llicències de canvi d'ús de locals comercials a residencial


El Departament d'Agricultura, Ramaderia, Pesca i Alimentació fa efectiu aquest divendres el pagament del 90% de l'import de diversos ajuts associats de la Política Agrària Comuna (PAC), per un valor global de 3.237.852,28 euros a 7.192 beneficiaris, de la campanya 2016. Així mateix, Agricultura assegura que abans del 30 de juny haurà pagat la resta dels ajuts associats i els imports pendents de tots els ajuts directes. L'abonament d'aquest divendres correspon, concretament, a l'ajut associat al cultiu de l'arròs (2.019.706,02 euros a 1.566 beneficiaris); a l'ajut associat als fruits de closca i garrofes (734.607,08 euros a 5.582 beneficiaris); i a l'ajut associat per als ramaders d'oví i cabrum amb drets especials al 2014 (483.539,18 euros a 44 beneficiaris).  Aquests ajuts, que formen part del primer pilar de PAC, estan finançats al 100% pel Fons Europeu Agrícola de Garantia (FEAGA) i destinats a atendre sectors específics amb risc de disminució o abandonament de la producció. La Política Agrària Comuna (PAC) té com objectiu millorar el nivell de vida als 22 milions d'agricultors i treballadors agrícoles europeus, així com un proveïment d'aliments estable, variat i segur als 500 milions de ciutadans de la Unió Europea.

Summary: El Departament d'Agricultura abona més de 3,23 MEUR a 7.192 beneficiaris en ajuts de la PAC


El conseller de Territori i Sostenibilitat, Damià Calvet, ha anunciat aquest dimecres que el TSJC ha desestimat unes mesures cautelars demanades per Acciona per aturar la seva sortida d'Aigües Ter-Llobregat (ATLL). El tribunal ha enviat dues interlocutòries al Govern, segons ha pogut confirmar l'ACN amb Territori. La primera, torna a desestimar les mesures cautelars referents a l'inici del procediment de liquidació del contracte de l'ATLL, que es va fer en base a una resolució del conseller del 4 de juny.  La segona, també denega la imposició de mesures cautelars fins que es resolgui el recurs contra la creació de la comissió de liquidació. El mes de desembre, el mateix jutjat va tombar unes mesures "cautelaríssimes" per aturar la sortida d'Acciona de l'ATLL abans de la liquidació. El Govern, a través del conseller Calvet i el vicepresident i conseller d'Economia, Pere Aragonès, ha advertit Acciona que si no deixa la gestió de l'ATLL acudirà als tribunals per forçar-la a marxar.  Fonts properes a la companyia indiquen que les cautelars resoltes fins ara no són, però, les presentades en última instància el mes de desembre, i per les quals hi ha una vista prevista el 5 de febrer.  Hores d'ara, els treballadors de l'ATLL estan contractats i donats d'alta a la seguretat social alhora per Acciona i per la Generalitat, a través de la nova empresa pública que ha creat per tornar a controlar públicament la gestió de l'aigua, ATL.  Acciona es resisteix a deixar la gestió perquè considera que la liquidació que proposa el Govern, i que en l'última oferta és de 53,8 milions, és insuficient.  Per Acciona, la Generalitat hauria de pagar 305 milions d'euros per les quantitats no amortitzades del cànon satisfet i el volum de les inversions no amortitzades. A més, reclama 769 milions d'euros per "danys i perjudicis". Tot plegat, situaria la xifra total que exigeixen els accionistes d'ATLL en més de 1.000 milions d'euros.

Summary: Calvet anuncia que el TSJC desestima unes cautelars d'Acciona per aturar la seva sortida de l'ATLL


El Partit dels Socialistes Europeus, on s'integra el PSOE, ha expressat aquest dilluns la seva "tristesa" per l'elecció de Quim Torra com a president de la Generalitat. Poc després que el Parlament l'hagi investit, la formació ha assegurat en una piulada a Twitter que els comentaris de Torra, en al·lusió als polèmics tuits pels quals s'ha disculpat el ja 131è president, són "racistes" i "absolutament repugnants" i aixequen "profunds dubtes sobre la seva aptitud" per ocupar el càrrec.   Tot i que formalment el partit membre és el PSOE, el PSC participa plenament i presencialment dels debats i esdeveniments del Partit dels Socialistes Europeus de la mà del PSOE.

Summary: Els socialistes europeus lamenten l'elecció de Torra com a president i qüestionen la seva "aptitud" pel càrrec


Aquest dissabte 2 de maig la Diputació de Barcelona reobrirà els accessos al Parc Fluvial del Besòs per facilitar els passejos i la pràctica esportiva, coincidint amb les noves mesures de desconfinament autoritzades pel govern espanyol. L'espai estarà obert des de les vuit del matí fins les sis de la tarda, i s'hi permetrà l'estada un màxim d'una hora. El recinte estava tancat des del 14 de març amb motiu del confinament decretat arran de l'estat d'alarma, com la resta d'espais de la Xarxa de Parcs Naturals de la Diputació de Barcelona.

Summary: Reobren els accessos al Parc Fluvial del Besòs, tancats des de l'inici del confinament


La pluja intensa que cau aquest divendres a la tarda a la zona sud del país ha inundat la carretera N-340 a l'altura del punt quilomètric 1.061, al seu pas per Alcanar (Montsià). Protecció Civil i el Servei Català de Trànsit han indicat que s'ha tallat la circulació en aquest punt en ambdós sentits de la marxa i que es fan desviaments senyalitzats per la carretera C-12. D'altra banda, les tempestes també han caigut amb força a la zona nord del País Valencià, i han afectat els trens del corredor mediterrani a Vinaròs, a Castelló. Renfe ha informat que s'estan retardant les sortides dels trens de València cap a Barcelona i de Barcelona cap a València a l'espera de com evoluciona la situació. Protecció Civil ha indicat que s'ha superat el llindar d'intensitat de pluja a Alcanar, on han caigut 29,8 litres d'aigua per metre quadrat en mitja hora. El telèfon 112 ha rebut 209 trucades per 151 incidències relacionades amb el fenomen meteorològic fins a dos quarts de set de la tarda d'aquest divendres. 49 s'han fet des del Montsià (28 de les quals des d'Alcanar) i 31 des del Baix Camp. La majoria de trucades han estat per inundacions de baixos, caigudes d'arbres o branques, rescat de vehicles o despreniments a la via. A banda, s'ha registrat una caiguda del subministrament elèctric a Sant Carles de la Ràpita que afecta 963 abonaments, segons Protecció Civil. Des dels Bombers també s'ha rebut la majoria d'avisos d'Alcanar. Des de les quatre de la tarda n'hi ha hagut 35, la majoria per inundacions de baixos, aigua a la via pública, filtracions a sostres o arbres caiguts. També cal destacar que la Policia Local d'Alcanar ha tallat l'accés al camí del Virol i al Fondo de Jan, a les Cases d'Alcanar.

Summary: ACTUALIZACIÓ:La pluja inunda la N-340 al seu pas per Alcanar i obliga a aturar trens del corredor mediterrani a Vinaròs


La vaga de fam de Jordi Sánchez i Jordi Turull, processats per l'1-O i empresonats de forma preventiva a Lledoners, ha rebut més de 100.000 signatures de suport en un dia a través del web vagadefam.cat, creat aquest dissabte coincidint amb l'anunci dels diputats de començar aquesta protesta. A més de consultar un comptador actualitzat, al portal es pot llegir un manifest que detalla els motius darrere aquesta acció reivindicativa i dona la possibilitat d'adherir-se a la seva denúncia contra el Tribunal Constitucional, organisme que, asseguren, impedeix l'accés a la justícia internacional "bloquejant" els recursos d'empara que han presentat les seves defenses. El text assegura que són precisament les corts internacionals, especialment el Tribunal Europeu de Drets Humans, on "dipositen" la seva confiança "per rebre justícia".

Summary: ACTUALIZACIÓ:La vaga de fam de Sànchez i Turull aconsegueix més de 100.000 signatures de suport en un dia


Palafrugell ha hagut de tornar a tancar les seves platges per la gran quantitat de banyistes que hi havia aquest diumenge. Es tracta del quart cap de setmana seguit que han d'impedir l'accés a les vuit platges del municipi. A les deu del matí ja se n'havien tancat cinc, les més petites – la d'En Calau, la de Port Bo, la Platgeta, la de Port Pelegrí i la de la Malespina -. Com és habitual, la del Canadell a Calella de Palafrugell, la de Tamariu i la de Llafranc han estat les que han trigat més a omplir-se. L'alcalde, Josep Piferrer, diu que això demostra que les mesures preses "funcionen". Piferrer, però, es mostra "molt preocupat" en relació a la massificació d'alguns locals d'oci nocturn i la "falta de prevenció" d'alguns dels clients. A les dotze del migdia d'aquest diumenge ja no es podia accedir a cap de les vuit platges de Palafrugell. Llafranc, la més gran, ha estat la darrera en omplir-se, i tot i això, desenes de banyistes s'han quedat fent cua per tal d'esperar que d'altres marxessin per poder entrar. L'alcalde de Palafrugell, Josep Piferrer, explica que aquesta situació és "recurrent" des de la darrera setmana de juny, i s'ha repetit cada dissabte i diumenge d'aquest més de juliol.  Piferrer, però, assenyala que estan "tranquils" ja que l'ús de mascaretes és molt generalitzat, deixant de banda a la platja. "La veritat és que es fa molt estrany trobar algú que no la porti", remarca. L'alcalde destaca que el control de l'aforament de les platges ha estat una mesura "essencial", ja que els municipis de Calella de Palafrugell, Tamariu i Llafranc veuen com es dispara el nombre de veïns durant l'estiu. Un ull a l'oci nocturn On no està tan tranquil l'Ajuntament és en l'oci nocturn del poble. Piferrer reconeix la preocupació que tenen per l'aparició de diversos vídeos a les xarxes socials on es veuen clients que no respecten la distància de seguretat ni porten mascareta. "Tots hem estat joves, però hem d'anar amb molt de compte", assenyala el batlle. De fet, des del consistori es van reunir el divendres passat amb els propietaris d'aquests establiments per intentar fixar el compliment de les mesures, especialment entre els més joves. Tot plegat arriba just després dels rebrots en diferents zones de Catalunya, una d'elles a Figueres.

Summary: Palafrugell torna a tancar totes les seves platges per quart cap de setmana seguit per l'alta l'afluència de banyistes


L'expresident de la Generalitat Carles Puigdemont ha assegurat un any després dels atemptats de Barcelona i Cambrils que mai oblidarà aquella dia. En una entrevista a Catalunya Ràdio des de Waterloo, Puigdemont ha afirmat que "mai es passa pàgina" i ha volgut enviar un record cap a les víctimes. "El record cap a totes les víctimes s'imposa en un dia com avui", ha dit. A més, ha assegurat que no cal ser físicament a Catalunya perquè se li "encongeixi el cor" i ha tingut un reconeixement per a la ciutadania i per a totes les forces i cossos de seguretat i emergències que van treballar el dia de l'atemptat. "El nostre país va demostrar que hi ha una actitud en la societat catalana que fa que en aquest context la societat resisteixi bé i es cohesioni", ha remarcat. Tanmateix, també ha estat crític i ha dit que la policia catalana no tenia cap informació que alertés de les relacions entre l'imam de Ripoll i el CNI. L'expresident considera que és "greu" que partits que seran a l'homenatge d'aquest divendres hagin frenat la creació d'una comissió d'investigació al Congrés per esclarir aquestes relacions.  En una entrevista des de Waterloo, a Bèlgica, l'expresident Puigdemont ha recordat com va viure el dia dels atemptats i ha lloat la resposta de la societat catalana, que creu que ha resistit bé l'embat del terrorisme un any després. Puigdemont ha remarcat que es va donar "tota la informació a l'Estat" i que hi va haver un "contacte permanent" amb el govern espanyol quan van succeir els fets.  En aquest sentit, ha lamentat que responsables polítics com l'exconseller d'Interior Joaquim Forn siguin a la presó o l'excap dels Mossos, Josep Lluís Trapero, estigui processat. "Pensar en tot l'esforç dels Mossos i dels responsables polítics i que avui no puguin ser ni esmentats ni acollits enmig de la gent que vol sumar-se a la solidaritat", ha lamentat. Tot i això, creu que en el primer aniversari els que són a la presó a "l'exili" recordaran avui la tragèdia i "se sentiran satisfets de la feina feta". "El país es va sentir en bones mans, va sentir que té una policia i uns governants que malgrat la pitjor prova que tenien al davant el país va donar el millor de sí mateix", ha manifestat.  Puigdemont ha criticat que la policia catalana no tingués "informació sensible" sobre l'imam de Ripoll i ha afirmat que no és una "qüestió ideològica o política" sinó que era necessari per poder "garantir la seguretat". També ha lamentat que no s'hagi pogut crear una comissió d'investigació al Congrés per aclarir aquests aspecte. "Respecte a les víctimes és dret a saber", ha afegit.  Torra es disculpa amb les víctimes  En la mateixa entrevista també hi ha participat el president de la Generalitat, Quim Torra, que també s'ha referit a les víctimes i les ha volgut posar al davant de tothom. De fet, ha evitat fer comentaris sobre la presència del rei i ha dit que avui no és un dia per parlar-ne sinó per "centrar-se en les víctimes i el reconeixement als servidors públics". Tot i això, ha dit que saludarà "tothom que es trobi" i que explicarà la situació que té Catalunya "amb presos, exiliats i el dret a l'autodeterminació segrestat".  També s'ha referit a les crítiques vessades dijous per les víctimes, per sentir-se "abandonades" i s'ha disculpat si la Generalitat no ha estat a l'alçada. "Em disculpo i haurem de veure en què vam fallar", ha manifestat durant l'entrevista. Torra ha remarcat que la prioritat dels governs Puigdemont i del seu era acompanyar les víctimes i que ho han intentat "tot". "Si malgrat això en algun aspecte concret creuen que la Generalitat ha fallat m'agradarà revisar-ho, estic a la seva disposició", ha afirmat.

Summary: Puigdemont sobre el 17-A: "Mai es passa pàgina, el record cap a totes les víctimes s'imposa en un dia com avui"


Les preguntes formulades pels grups d'ERC-Avancem i la Crida-CUP davant l'existència de carrers de la ciutat dedicat a persones que van tenir vinculació amb el franquisme ha derivat en una picabaralla dialèctica entre l'alcalde Àngel Ros i el republicà Carles Vega. Després de repassar els canvis de noms de carrers que s'han fet durant l'etapa democràtica a Lleida, Ros ha acusat aquests dos grups de "demagogs" per voler fer un debat polític d'aquest tema "per desgastar-lo" i ha reiterat que per canviar un nom primer han de ser els veïns qui ho sol·licitin. L'alcalde de Lleida ha rebutjat que se'l titllés de "franquista", qualificació que Vega ha negat haver pronunciat tot remarcant que "una persona que es nega a esborrar tots els vestigis que quedin de la repressió franquista és una persona que no fa bé la feina". Altrament, el plenari ha aprovat una moció per reclamar l'alliberament "immediat i definitiu" de l'AP-2 entre Lleida i Montblanc i, a la vegada, la duplicació de l'N-240 entre les Borges Blanques i la capital del Segrià. Àngel Ros i el republicà Carles Vega han mantingut en la part final del Ple, corresponent al mes de desembre, un tens intercanvi de paraules arran de les preguntes dels grups d'ERC-Avancem i de la Crida-CUP en relació amb l'existència a Lleida de vuit carrers dedicats a persones que van tenir vinculació amb el franquisme i amb el manifest promogut des de la societat civil per demanar-ne la retirada. Ros ha acusat Vega de titllar-lo de "franquista", afirmació que aquest ha negat tot i deixar clar que "una persona que es nega a esborrar tots els vestigis que quedin de la repressió franquista –tal com estableix la Llei de la Memòria Històrica- és una persona que no fa bé la feina".  L'alcalde de Lleida ha repassat tots els canvis de noms franquistes de carrers, blocs d'edificacions i actuacions duts a terme en aquest sentit durant els governs d'Antoni Siurana i del propi Ros. Així mateix i apel·lant a la "reconciliació i a la pau" ha acusat ERC i la Crida de "demagogs" per voler fer d'aquest tema un debat polític "únicament per erosionar l'equip de govern i a la seva persona". Ros ha insistit que per procedir a canviar un nom d'un carrer primers han de ser els propis veïns, presentant un nombre suficient de signatures, els que ho sol·licitin. El regidor de la Crida per Lleida-CUP, Pau Juvillà, ha reconegut que s'han canviat noms "però encara queda molta feina per fer", ha defensat, tot afegint que "sense justícia no hi ha reconciliació". Per la seva part, Carles Vega també ha qualificat les respostes de l'alcalde de "demagògiques" i ha afirmat que "l'hauria suspès, si hagués estat un examen". "Una cosa és la reconciliació i l'altra la desmemòria", ha sentenciat el republicà.       Pel que fa a les plaques del Ministeri de l'Habitatge franquista que encara es poden veure en molts edificis de la ciutat, Ros ha recordat que es tracta d'edificis privats i ha demanat als dos grups i a CiU que demanin a la Generalitat –ja que és qui té les competències de protecció oficial- que faci noves plaques que identifiquin l'immoble com a protecció oficial per tal de substituir les actuals.  Com a fet curiós, durant tot el Ple els regidors d'ERC-Avancem han iniciat cadascuna de les seves intervencions amb el lema "carrers franquistes, no!", que ha entomat el tinent d'alcalde Félix Larrosa fent el mateix i començant cada intervenció seva exclamant "bon Nadal!". Joan Vilella, del PP, també s'hi ha sumat i, en el seu cas, ha utilitzat cada cop la frase "demagògia amb els carrers de Lleida, no!, i la utilització en va del nom de determinades famílies per fer política barata, no!".  Llum verda a posar a la venda de 22 parcel·les municipals a Torre Salses D'altra banda, el Ple ha donat llum verda a la posada a la venda de diferents parcel·les municipals en diversos barris de la ciutat distribuïdes en un total de 36 lots, amb un preu de licitació inicial de 3,1 milions d'euros. Un total de 22 d'aquestes finques, que s'hauran de destinar a la construcció d'habitatges unifamiliars, s'ubiquen a la zona del SUR-42 (Torre Salses), al costat mateix de la zona comercial projectada en aquest àmbit.  El punt s'ha aprovat amb els vots favorables del PSC, C's i PP, mentre la resta de grups s'hi ha oposat en considerar que les parcel·les que es posaran ara a la venda a Torre Salses tindran un preu molt inferior a si l'Ajuntament les vengués un cop desenvolupada la zona comercial. "Seran una autèntica ganga per als especuladors", ha manifestat el republicà Josep Maria Baiget. Per la seva banda, el tinent d'alcalde i regidor d'Urbanisme, Fèlix Larrosa, ha remarcat que si es posen ara a la venda és per poder complir les previsions d'ingressos pressupostats per la venda de terrenys.   El Ple també ha aprovat les clàusules administratives de diferents contractes com ara per al subministrament de sonorització, il·luminació i instal·lacions a les festes majors tot i que la majoria de grups de l'oposició, exceptuant Ciutadans, han rebutjat que no s'incloguin en aquests contractes clàusules socials que afavoreixin la contractació per part de les empreses beneficiàries de persones discapacitades o en risc d'exclusió social. Sobre això, la tinenta d'alcalde Montse Mínguez ha remarcat que "els contractes han de ser públics, transparents i han de garantir la lliure competència i la pública concurrència", tot i recordar l'acord plenari que preveu la redacció d'una guia que haurà d'establir les condicions per a la contractació municipal.     D'altra banda i en resposta al Comú en referència al solar del costat de la Llotja, l'alcalde de Lleida ha explicat que des de la Paeria s'estan fent gestions amb la Sareb per saber les condicions de la reversió de la finca a l'Ajuntament de Lleida, tot i que s'ha mostrat convençut que aquesta "no serà gratuïta". Segons el Comú, al menys dues empreses s'han interessat en adquirir la parcel·la però han demanat l'anul·lació de les càrregues que aquesta té i que obliguen a edificar-hi les dues grans torres projectades. En cas, però, que no s'acabés venent o no s'hi construïssin les torres, la parcel·la passaria a ser municipal l'abril del 2017 i, per això, la Paeria vol saber amb quines condicions.    Suport de la Paeria a l'acord entre partits, alcaldes i entitats per demanar solucions a la sinistralitat de l'N-240 El plenari també ha aprovat una moció de suport a l'acord consensuat fa unes setmanes entre partits polítics, alcaldes i entitats del territori per exigir a l'Estat solucions per tal de reduir la sinistralitat a l'N-240, entre Lleida i les Borges Blanques. Així, el text aprovat per la Paeria exigeix a Foment l'alliberament "immediat i definitiu" de l'AP-2 entre Lleida i Montblanc i, a la vegada, la duplicació de l'N-240 entre les capitals del Segrià i les Garrigues. La moció s'ha aprovat amb el suport dels grups del PSC, CiU, ERC, Crida i Comú, mentre C's i el PP han votat en contra o bé s'han abstingut en funció dels punts. També ha prosperat, en aquest cas per unanimitat, una moció del Comú per a la pròrroga del Pla director de cooperació i solidaritat de la Paeria 2013-2016, mentre no s'elabori el nou Pla que l'haurà de substituir.  La moció d'ERC, la Crida i el Comú per a la implantació del sistema porta a porta ha prosperat parcialment, amb l'aprovació d'alguns dels punts com ara els que demanen a la Paeria un estudi sobre els avantatges d'aquest sistema de recollida de residus; fer públics els resultats d'aquest estudi i endegar campanyes informatives per fomentar el reciclatge. En aquest sentit, el tinent d'alcalde Félix Larrosa ha recordat que ja s'ha iniciat la recollida porta a porta a grans productors, que s'ampliarà després de les rebaixes a l'Eix Comercial, i que es posarà en marxa una prova pilot l'estiu vinent per a la recollida domiciliària porta a porta a Pardinyes, la qual servirà per avaluar la idoneïtat d'estendre aquest sistema a la resta de la capital del Segrià.       Quant a la moció de la Crida-CUP per aprofundir en la lluita contra la pobresa energètica només s'ha aprovat un dels punts, el qual insta la Paeria a iniciar inspeccions d'ofici periòdiques pels detectar incompliments de la Llei 24/2015 per part de les companyies subministradores de llum, aigua i gas, aplicant les sancions corresponents. Per contra, han quedat rebutjades la moció d'Ipcena i Som lo Que Sembrem per deixar d'usar el glifosat en els parcs i jardins de la ciutat, pesticida que segons Larrosa els serveis municipals i empreses contractades ja no utilitzen a Lleida des del juny del 2015. Tampoc s'ha aprovat la moció de la CGT demanant al Departament d'Ensenyament que ofereixi un altre tipus d'educació financera als centres educatius respecte a la que es porta a terme en el marc del conveni Educació Financera a les Escoles de Catalunya (EFEC).

Summary: Ple tens a la Paeria pel debat sobre els noms de carrers de la ciutat dedicats a persones vinculades amb el franquisme


El president del grup municipal de CiU a l'Ajuntament de Barcelona, Xavier Trias, ha afirmat aquest dimarts que estudia querellar-se contra el ministre de l'Interior en funcions, Jorge Fernández Díaz, i el cap de l'Oficina Antifrau, Daniel de Alfonso. Amb tot, reconeix que utilitzar unes gravacions enregistrades de forma "il·legal" pot no servir com a prova, i per això encara no ha decidit si tirarà endavant les accions legals. "Veurem si hi ha mecanismes per actuar", ha dit. L'exalcalde, però, ha assegurat que la discussió "no és penal, sinó política", i ha manifestat que "no té sentit que persones així continuïn embrutant la política". Trias ha titllat de "gravíssim" l'intent de "conspirar i donar informació falsa per perjudicar adversaris polítics".

Summary: Trias estudia emprendre accions legals contra el ministre Fernández Díaz i Daniel de Alfonso


Va defensar causes com la protecció del recinte de Can Ricart i va fer costat als venedors ambulants que vivien a antigues naus industrials ACN Barcelona.-a mort aquest dilluns a l'edat de 72 anys l'històric líder veïnal del barri del Poblenou de Barcelona Manel Andreu. Així ho ha anunciat l'Associació de Veïns i Veïnes en una piulada. "Et trobarem a faltar", s'hi podia llegir. Evitar l'avenç de la gentrificació al Poblenou, després del ressorgiment del veïnat arran dels Jocs Olímpics de Barcelona del 1992 va ser una de les escomeses d'Andreu al capdavant de l'entitat. També va encapçalar la defensa el recinte industrial de Can Ricart davant la remodelació projectada a la zona de Pere IV i va fer costat als centenars de venedors ambulants que vivien a naus industrials abandonades de la zona i amenaçats en ser desallotjats. La capella ardent per Manel Andreu obrirà aquest dimarts a primera hora de la tarda al Tanatori de Sancho de Ávila i la cerimònia de comiat tindrà lloc aquest dimecres al migdia a l'església de Santa Maria del Taulat. (En aquesta actualització s'afegeixen declaracions de l'alcaldessa de Barcelona, Ada Colau) Manel Andreu era delineant de professió i va presidir l'Associació de Veïns i Veïnes del Poblenou en dues ocasions. A més, va estar al capdavant de la Federació d'Associacions de Veïns i Veïnes de Barcelona (FAVB) durant sis anys, entre el 1998 i el 2004. Va militar a Acció Catòlica Obrera i va ser representant de la Xarxa de Suport als Assentaments. Les mostres de condol de ciutadans i d'entitats de Barcelona s'han anat succeint a mesura que s'ha difós la notícia. També ha estat nombroses les reaccions des de l'Ajuntament de Barcelona. L'alcaldessa, Ada Colau, ha piulat: "Recordarem sempre Manel Andreu, referent d la lluita veïnal al Poblenou i a Bcn, d l'amor als barris i la defensa ferma dels més vulnerables". Per la seva part, la regidora del districte de Ciutat Vella, Gala Pin, ha destacat: "Manel Andreu, al principi d'estar al moviment veïnal, deia q era un dels meus "preferits". Algú q havia fet la ciutat amb les seves mans :_(". El primer tinent d'alcalde, Gerardo Pisarello, ha assenyalat: "Ens deixa Manel Andreu, estimat activista obrer i veïnal. Trobarem a faltar el seu compromís infatigable, generós, per una ciutat més justa", destaca. També ha tingut paraules de record el diputat i líder del grup parlamentari de Catalunya Sí que es Pot, Lluís Rabell, que també va ser president de la FAVB. "L'últim cop que alguns el varem veure va ser durant la darrera manifestació per exigir el tancament del CIE de Zona Franca. Sempre fidel", ha escrit. L'alcaldessa de Barcelona, Ada Colau, ha recordat amb "molt d'afecte" Manel Andreu, "un activista veïnal de referència de la ciutat", i ha traslladat el condol als familiars i amics i a tot el moviment veïnal. "Ha estat una persona que ha estimat molt aquesta ciutat i que ens ha ensenyat molt i molt a molts dels qui avui tenim responsabilitats de govern", l'ha glossat Colau. L'alcaldessa ha tingut aquest record per homenatjar l'històric líder veïnal després de signar un acord de finançament per a les estacions dels barris de la Marina de la L10.

Summary: ACTUALIZACIÓ:Mor Manel Andreu, històric activista veïnal del barri del Poblenou de Barcelona


La diputada de Cs al Parlament Lorena Roldán ha criticat aquest dilluns al migdia el president de la Generalitat, Quim Torra, per anar a Waterloo (Bèlgica) a entrevistar-se amb l'expresident Carles Puigdemont. Segons Roldán, en el primer dia del nou curs polític, Torra "no parla de sanitat, educació o de recuperar la convivència, ni per condemnar la brutal agressió" del parc de la Ciutadella, "perquè per ell són temes menors", sinó que va "a fitxar davant de Puigdemont, a rebre instruccions sobre com tornar a donar un cop a la democràcia". Roldán ha lamentat que mentre Torra va a Bèlgica, el Parlament està "tancat" perquè els independentistes l'han "bloquejat" i van obligar a suspendre l'últim ple de juliol, que s'havia de dedicar a la recuperació de la convivència i a parlar de la "situació social dramàtica" que viu el país. Justament, creu que la propera tardor serà "complicada, igual que la resta de legislatura", assegurant que Torra ha practicat la "inacció" durant els seus primers 100 dies al càrrec, tot i admetre que "ja va avisar que treballaria per recuperar les lleis de ruptura suspeses pel Tribunal Constitucional  i per proclamar la república sense renunciar a la via unilateral". Respecte la proposta de l'ANC de convocar una aturada de país per commemorar l'1-O, ha dit que no vol valorar les "ocurrències" de l'entitat, propostes, segons ella, que "contribueixen a enfrontar encara més els catalans, a trencar la societat". "Demanem que condemnin la violència i no insisteixin en conductes i crides a la confrontació entre catalans", ha reblat. Sobre la decisió final del govern espanyol de contractar un advocat belga per defensar la justícia espanyola i el jutge del Tribunal Suprem Pablo Llarena, Roldán ha dit que és una "vergonya" que el president Pedro Sánchez hagi "dubtat" tant en donar "suport a un servidor públic que fa la seva tasca i compleix la legalitat, i que hagi mirat a un altre costat". No obstant, no s'ha mostrat sorpresa, perquè Cs està "acostumat a que Sánchez deixi desprotegits els servidors públics i els catalans que no volen la independència". Així, ha lamentat que oposició i associacions judicials hagin hagut de pressionar perquè el govern espanyol acabés prenent la decisió, i ha reiterat la petició perquè la ministra de Justícia, Dolores Delgado, doni explicacions al Congrés.

Summary: Cs critica Torra per anar a Waterloo a "rebre instruccions" de Puigdemont sobre "com donar un cop a la democràcia"


L'Audiència ha jutjat l'activista acusat d'irrompre a la seu de la Generalitat a Girona durant el primer aniversari de l'1-O i despenjar la bandera espanyola de la façana. La fiscalia demanava inicialment 5 anys de presó i multes de 7.200 euros. Al final del judici, però, la fiscal ha retirat l'acusació pels delictes d'atemptat a agents de l'autoritat, lesions i danys. Manté l'acusació per desordres públics i ultratge a la bandera i sol·licita ara 1 any de presó i multa per valor de 1.260 euros. L'activista s'ha acollit al dret a no declarar. A les portes del Palau de Justícia hi ha hagut una concentració de suport al jove amb, també, altres investigats per les mobilitzacions d'aquell dia pel tall de les vies de l'AVE.

Summary: Jutgen l'activista acusat de despenjar la bandera espanyola durant el primer aniversari de l'1-O a Girona


L'exalcalde de Sabadell Manuel Bustos ha negat aquest dimarts que s'aprofités del seu càrrec l'any 2012 per estalviar-se dues multes d'aparcament de familiars seus. Bustos ha assegurat durant el judici a l'Audiència de Barcelona que en un cas la multa era totalment injusta i no es va arribar a tramitar perquè la Policia Local no va confirmar-la, i en el segon cas l'aleshores cap de la policia, també acusat, va fer un informe favorable per no arribar-la a pagar perquè es tractava d'una urgència mèdica. L'intendent Josep Miquel Duran ha explicat que ell no va fer res irregular en favor dels familiars de Bustos, però sí que ha admès que va encarregar-se personalment d'una multa a dos fills de Bustos perquè eren familiars de l'alcalde. Bustos s'enfronta aquesta setmana al judici que podria acabar suposant la seva entrada a la presó, perquè ja va ser condemnat pel Suprem a 16 mesos de presó per la col·locació a dit d'una alt càrrec a l'Ajuntament de Montcada i Reixac (Vallès Occidental). L'exbatlle està acusat dels delictes de tràfic d'influències comesos per una autoritat en concepte d'autor material i de prevaricació en concepte d'inductor. Es tracta de la vista corresponent a la peça 30 del 'cas Mercuri', que fa referència a la presumpta retirada de multes de trànsit a la seva dona i als seus dos fills. Se celebra fins dijous a l'Audiència de Barcelona. L'exalcalde de Sabadell s'enfronta a una pena de quatre anys de presó. També està acusat per aquesta peça l'exintendent en cap de la Policia Local de Sabadell, Josep Miquel Duran, a qui li atribueixen els delictes de tràfic d’influències comesos per un funcionari públic com autor material, de malversació de fons públics, de falsedat documental i de prevaricació administrativa. A banda, l'exdirector de l'àrea d'Espai Públic de l'Ajuntament de la ciutat, Xavier Izquierdo, també està acusat d'un delicte de malversació de fons públics en qualitat de còmplice. Aquesta vista fa referència a dues retirades de multes a la dona de Bustos i als seus dos fills que van tenir lloc l'any 2012. El primer episodi va succeir el 28 de març d'aquell any poc abans de les sis de la tarda quan Bustos i la seva actual dona van estacionar indegudament el seu vehicle en una zona de càrrega i descàrrega a la plaça Vallès de la població davant l'escola bressol del seu fill i va rebre una sanció de prop de 200 euros. Bustos va contactar amb el llavors cap del cos policial, Josep Miquel Duran, per donar-li indicacions "per arreglar aquesta situació tan farragosa", segons es desprèn de les transcripcions de les escoltes telefòniques que van fer els Mossos d'Esquadra durant la investigació. Duran va donar les ordre necessàries per anul·lar la multa. El procés va incloure l'enviament de diversos correus electrònics a la secció de multes de l'Agència Tributària de Multes de Sabadell. El segon incident va ocórrer el 22 de juny de 2012 quan els dos fills grans de Bustos van estacionar un cotxe en una altra zona de càrrega i descàrrega davant d'una clínica i la grua va emportar-se'l al dipòsit municipal. En aquest cas es va expedir el butlletí de denúncia i la infracció de trànsit corresponent. En assabentar-se'n, Bustos va trucar Duran, que va assegurar-li que ho resoldria. Després, l'exalcalde va tornar a trucar els seus fills per dir-los que anessin cap a les dependències del dipòsit municipal de Can Marcet de Sabadell per recuperar el seu vehicle. Allà es van reunir amb Duran i l'exdirector de l'àrea d'Espai Públic de l'Ajuntament, Xavier Izquierdo. Duran va abonar la taxa de 133,50 euros de la grua i després va obrir la caixa forta del dipòsit per agafar els diners d'allà. Paral·lelament un agent del cos policial va treure el cotxe per la porta del darrera del dipòsit fins el carrer d'Horta Novella on els fills de Bustos el van recollir. Les penes demanades La fiscalia i la Plataforma Sabadell Lliure de Corrupció demanen 4 anys de presó i 12 anys d'inhabilitació especial per l'exercici del dret de sufragi passiu i per l'exercici d'ocupació o càrrec públic en l'administració local, provincial, autonòmica i estatal, durant el temps de condemna. També exigeixen una multa de 400 euros per a l'exalcalde. En el cas de Duran, demanen sis anys i mig de presó amb 19 anys d'inhabilitació especial per l'exercici del dret de sufragi passiu i per l'exercici d'ocupació o càrrec públic en l'administració local, provincial, autonòmica i estatal durant el temps de condemna i diverses multes que sumen 11.200 euros. Pel que fa a Izquierdo, s'enfronta a una multa de 1.800 euros i 5 mesos de suspensió d'ocupació o càrrec públic pel delicte de malversació de cabals públics. A més, demanen que Duran i Izquierdo indemnitzin l'Ajuntament amb 133,5 euros per restituir els diners desviats en concepte de responsabilitat civil i que l'excap de la Policia Local també indemnitzi l'Agència Tributària sabadellenca amb 200 euros per una multa indegudament anul·lada i no satisfeta. Peces obertes A banda de les dues peces del 'cas Mercuri' esmentades, n'hi ha catorze més que estan pendents de l'obertura de judici oral o en instrucció. La més important és la peça 1, perquè és la que ha de demostrar les sospites de la Fiscalia Anticorrupció sobre el cobrament de comissions per part d'empreses a membres de l'Ajuntament de Sabadell per aconseguir obres públiques a la ciutat. Una altra de les destacades és la que investiga l'empresa de neteja viària i recollida de residus Smatsa. En concret, s'està investigant si Smatsa va finançar de forma irregular un acte de campanya del PSC de Sabadell l'any 2011, mesos abans de la renovació del contracte d'escombraries. Aquesta concessió és la més important de l'Ajuntament de la capital vallesana, ascendeix a 19 MEUR anuals i té una durada de 20 anys.

Summary: Bustos nega a l'Audiència haver-se aprofitat del càrrec d'alcalde per no pagar dues multes d'aparcament de familiars


L'Ajuntament de Badalona ha adjudicat les obres per millorar el polígon industrial Badalona Sud per valor de 2,1 MEUR. Les actuacions suposaran l'asfaltat de l'avinguda del Maresme, dels carrers de la Indústria, de Guifré, de Julio Galve Brusson, dels passatges de Dopla i de Moixó i de l'avinguda d’Alfons XII. La inversió servirà també per renovar i ampliar l'enllumenat públic i l'eficiència energètica, implantar fibra òptica i el serveis 'smart city' en diversos punts, i instal·lar una nova senyalització de tot el sector i de les empreses. Es tracta de la primera inversió d'aquesta tipologia que el consistori badaloní duu a terme en polígons industrials en més de vint anys i forma part de l'aposta estratègica del govern municipal pel desenvolupament econòmic sostenible de la ciutat.  Segons el segon tinent d'alcalde i regidor de l'Àmbit de Badalona Pròspera i Sostenible, Àlex Mañas, "amb aquesta adjudicació es garanteix l'execució de la inversió per tenir un polígon competitiu i atractiu per a la industria de la ciutat".  Mañas ha manifestat que "per primer cop en molts anys el govern municipal ha complert amb l'economia productiva ja que aquestes actuacions donen resposta a la demanda dels empresaris que durant molts anys s'han queixat de la manca de senyals, de l'asfaltat i de la vergonya que els feia portar el seus clients a les empreses".

Summary: Badalona adjudica les obres per millorar el polígon de la zona sud per un valor de 2,1 MEUR


La Diputació de Lleida ha decidit cessar l'activitat de cara al públic i facilitar la conciliació dels treballadors pel coronavirus. Són algunes de les mesures preventives que ha adoptat per contribuir a frenar la propagació del coronavirus. Les Escoles Especials tancaran també a partir de d'aquest divendres i l'Institut d'Estudis Ilerdencs (IEI) tanca les exposicions i la biblioteca. Des de la Diputació es recomana a la població que eviti al màxim els tràmits presencials a les oficines de l'ens i en els serveis d'atenció al públic es prioritzarà l'atenció telefònica i digital. A les oficines de registre caldrà evitar cues i, en cas que no sigui possible, caldrà mantenir la distancia de com a mínim un metre entre persones. El president Joan Talarn ha emès un plec de mesures a adoptar amb motiu de la covid-19 seguint les recomanacions del Departament de Salut de la Generalitat per evitar la propagació del contagi. El president de la Diputació, Joan Talarn, ha anunciat que es considerarà "deure inexcusable" l'absència laboral per facilitar que el personal de la Diputació pugui atendre els seus familiars menors d'edat o dependents a causa del tancament dels centres escolars o de persones grans.   Entre les instruccions donades a tot el personal destaca "minimitzar" les reunions de caràcter presencial i intensificar el pla de neteja de les dependències administratives. En aquest sentit, i en consonància amb les instruccions del Departament d'Educació també es tancaran les Escoles Especials Llar de Sant Josep, ubicades al complex de la Caparrella des d'aquest mateix divendres. Talarn ha presidit aquest dijous la constitució d'un Comitè de Seguiment de la crisi coronavirus que ha comptat amb la participació del vicepresident Jordi Latorre, del diputat de Recursos Humans, Jordi Verdú, directius públics i representants del treballadors i treballadores de la Diputació. Des de la Diputació han informat que les mesures extraordinàries que consten en aquesta instrucció aniran adequant-se  a l'evolució de l'epidèmia i en atenció a les instruccions que es facilitin per part de les autoritats sanitàries competents en la matèria. De moment, es minimitzaran les reunions de treball de caràcter presencial, especialment si impliquen mobilitat de treballadors i es prioritzarà, en la mesura que sigui possible, realitzar reunions per mitjans digitals. En el cas que esdevingui "indispensable" celebrar reunions presencials, es duran terme aplicant les mesures preventives establertes per les autoritats sanitàries, com ara garantir una distància no inferior a un metre entre les persones assistents. Se suspenen també els cursos, jornades i congressos, ja siguin interns o externs que s'imparteixin de forma presencial i es recomana als treballadors la no assistència de cursos organitzats fora de la diputació que s'organitzin per altres institucions i empreses. Com alternativa a la formació presencial, es valorarà la possibilitat de realitzar aquesta utilitzant l'ús de les tecnologies digitals. Es posposen també els viatges de treball, llevat dels imprescindibles, per al bon funcionament dels serveis i se suspèn l'autorització de l'ús de vehicles oficials per a visites externes.

Summary: La Diputació de Lleida cessa l'activitat de cara al públic i facilita la conciliació dels treballadors pel coronavirus


El líder estatal de Cs, Albert Rivera, ha tornat a demanar al president espanyol, Pedro Sánchez, que enviï el requeriment al cap del Govern, Quim Torra, com a pas previ per aplicar de nou el 155 a Catalunya. Durant la seva intervenció al Congrés, en el ple sobre l'estratègia de l'executiu espanyol sobre el procés, Rivera ha avisat Sánchez que el conflicte no se solucionarà pas amb cartes als consellers de la Generalitat. Així mateix, Rivera s'ha dirigit al president espanyol per preguntar-li si sap què és llevar-se i haver de mirar si l'AP7 estarà tallada o si s'haurà ocupat l'estació de l'AVE, en referència a les accions dels CDR. Rivera ha insistit amb el 155 i ha avisat que, si no s'aplica, ningú pot creure que Torra serà "garant" de drets i llibertats. El líder de Cs també ha reclamat eleccions anticipades al Congrés, i ha reclamat a Sánchez que trepitgi la "Catalunya real" per veure els problemes que hi ha: "Vostè sap què és ser jutge i preguntar-se si m'hauran pintat la porta de groc o, si és fiscal, preguntar-se si m'hauran punxat les rodes?". En aquesta línia, Rivera ha exigit al president espanyol que protegeixi els drets dels catalans i que deixi "d'anar de la mà" dels qui volen "liquidar" Espanya. Finalment, Rivera s'ha dirigit a la ministra Carmen Calvo, per ironitzar sobre les cartes dels ministres als consellers per preguntar sobre l'actuació dels Mossos el cap de setmana passat per les accions dels CDR: "Torra està tremolant, i després de la carta hi haurà una aplicació total i absoluta de la Constitució per part seva i dels Mossos, i el president jurarà la bandera". Rivera ha finalitzat la seva intervenció preguntant a Sánchez que, si accepta que els Mossos no actuen a Catalunya, no és això una "derrota" de l'estat de dret i una "claudicació", i assumir que l'Estat no existeix a Catalunya. En la mateixa línia, el portaveu de Ciutadans, Juan Carlos Girauta, ha lamentat que Sánchez hagi "desaprofitat l'ocasió" d'anunciar el requeriment per l'aplicació de l'article 155 i li ha retret que, a més de no convocar eleccions, "no apliqui la Constitució". "Almenys seiem a parlar sobre com dissenyar l'aplicació del 155, a quines competències afecta i l'extensió temporal", ha comentat Girauta, que creu que Sánchez ha optat per "passar per damunt dels problemes perquè està molt bé a la Moncloa". Girauta també ha considerat que el president del govern espanyol ha "demonitzat" els constitucionalistes en el seu discurs. En aquesta línia, ha defensat que Ciutadans és "lleial a Espanya". D'altra banda, considera que Sánchez ha fet un discurs "de líder de partit" per tancar files al PSOE després de "problemes interns pels resultats de les eleccions andaluses i les enquestes".

Summary: Rivera demana que s'apliqui el 155 i avisa Sánchez que el conflicte català no se solucionarà amb cartes al Govern


El conseller d'Afers Exteriors, Alfred Bosch, ha demanat a Miquel Iceta que "reflexioni". Bosch ha lamentat la comparació que Iceta ha fet aquest dimecres en relació als ponts que es van destruir a Sarajevo. En aquest sentit, el conseller considera "desafortunat" comparar "un drama humà" com el que es va viure a la ciutat amb una situació personal. "Jo li diria al senyor Iceta que reflexioni, perquè les declaracions tampoc ajuden a que la gent que viu a Bòsnia entengui gaire les seves posicions", ha assenyalat. Bosch també ha recordat que a Sarajevo "no es va volar ni un pont" i per això considera que Iceta "s'ha equivocat". El titular d'Exteriors de la Generalitat ha fet aquestes declaracions en la presentació d'una rapsòdia que homenatja Catalunya a Zagreb, enmig d'un viatge oficial que el portarà a Sarajevo aquest dijous.

Summary: Bosch insta Iceta a "reflexionar" perquè comparar "un drama humà amb un tema personal és totalment inadequat"


En termes anuals, el nombre d’aturats s’ha reduït en 65.122 persones i encadena 40 mesos consecutius de descensos ACN Madrid.-El nombre de persones registrades a les llistes del Servei d'Ocupació de Catalunya (SOC) aquest mes d’octubre s’ha situat en 458.406 persones. Això representa que l’atur registrat ha augmentat en 7.325 persones a l’octubre, l’equivalent a un increment de l’1,62%, després de l’augment de la desocupació que també es va produir al setembre, segons les dades publicades aquest dijous pel Ministeri d'Ocupació i Seguretat Social. En termes anuals, la desocupació es manté a la baixa des de fa 40 mesos seguits i s’ha reduït en 65.122 aturats durant l’octubre (l’equivalent a un descens del 12,44% en relació amb el mateix mes de 2015). A l'estat espanyol, els aturats registrats sumen 3.764.982 persones, el que representa un augment de 44.685 desocupats més durant l’octubre (+1,20%). En termes anuals, l’atur a Espanya ha baixat en 411.387 persones a l’octubre (-9,85% interanual).

Summary: L'atur registrat puja de 7.325 persones a l’octubre a Catalunya i se situa en 458.406  desocupats


L'exvicepresident primer del Parlament Lluís Guinó ha defensat aquest dimarts durant el judici al Tribunal Superior de Justícia de Catalunya (TSJC) que el ple del 6 i 7 de setembre del 2017 en el qual es van aprovar la llei del referèndum i de transitorietat va ser "una experiència absolutament única" on es va fer "el que es fa habitualment als parlaments, que és fer política". Guinó també ha explicat que la mesa del Parlament té "un paper molt relatiu i adjectiu" mentre que el ple del Parlament "és sobirà". També ha apuntat que els membres de la mesa van decidir no signar la llei del referèndum "per neutralitat política i ètica política" mentre que els diputats sí que la van signar. Per argumentar el paper "relatiu" de la Mesa, Guinó ha explicat que "fins i tot si hi ha algun membre de la mesa del Parlament que vulgui intervenir ha de baixar a l’hemicicle i tornar a accedir al seu escó físic, perquè quedi clarament distingit que estem en un àmbit que és l'òrgan suprem del Parlament de Catalunya". L'únic dels acusats que han declarat aquest dimarts que continua com a diputat del Parlament de Catalunya ha explicat que "des d'un punt de vista polític" tots els grups parlamentaris "van fer política" i van estar "moltes hores debatent". "Penso que no va ser un dia especialment negatiu pel Parlament", ha reblat. "No va ser en cap cas un dia especialment negatiu pel Parlament", ha afegit.  Si aquell plenari va durar "moltes hores" va ser perquè la Mesa està "obligada" a motivar i justificar les reconsideracions i explicar perquè no es prenen en consideració, ha indicat Guinó, que ha recordat que en alguns aspectes el reglament del Parlament és "especialment taxatiu".

Summary: Lluís Guinó diu al TSJC que el ple del 6 i 7 de setembre del 2017 va ser "una experiència absolutament única"


L'exèrcit espanyol ha expulsat el militar Alfonso Jesús Cabezuelo, el membre de 'La Manada' condemnat per abusos sexuals contra una jove en els Sanfermins del 2016. Inicialment, Cabezuelo va quedar en situació de suspens en funcions, però un cop l'Audiència de Navarra va acordar la seva llibertat va passar a la situació de servei actiu, però amb la prohibició d'obtenir destí. Ara mateix es trobava adscrit administrativament a la subdelegació de Defensa de Sevilla. Cabezuelo era soldat de l'exèrcit de terra.

Summary: L'exèrcit espanyol expulsa el militar de 'La Manada' condemnat per abusos sexuals


La Diputació de Lleida ha cedit al Consell Comarcal del Segrià un vehicle del seu parc mòbil per facilitar el trasllat de temporers que puguin donar positiu per covid-19 i hagin de ser atesos fora dels municipis de la comarca on treballen en la campanya de la fruita. Es tracta d'una furgoneta de nou places que permetrà el trasllat amb les degudes garanties sanitàries d'aquells temporers que hagin contret el coronavirus i el Departament de Salut aconselli traslladar-les a l'hotel de la ciutat de Lleida on es mantindran aïllats per evitar contagis a les localitats del Segrià on treballen. El vehicle era una de les peticions que els alcaldes del Baix Segrià van traslladar a les consellers de Salut i Agricultura, Alba Vergés i Teresa Jordà. Cal recordar que la Diputació de Lleida, d'acord amb el Departament de Salut i la Paeria de Lleida, ha habilitat un hotel a la capital del Segrià, l'Hotel Rambla, on concentrar la població temporera del Baix Segrià que pugui donar positiu de la covid-19.  Aquest Hotel-Salut permet aïllar correctament les persones positives a la malaltia que podrien ser inici de possibles focus de transmissió en col·lectius específics. Igualment, aquesta instal·lació permet acollir persones que, havent estat en contacte amb positius per la malaltia, no disposen d'un allotjament on passar el confinament.

Summary: La Diputació cedeix un vehicle al Consell del Segrià per al trasllat de temporers amb covid-19 a l'hotel de Lleida


El vi Finca Butarós 2014 ha guanyat el Premi Gran Vinari d’Or al millor vi català de l’any 2020. En l’acte de lliurament dels premis celebrat a l’Auditori de Vilafranca del Penedès, s’han atorgat fins a dotze guardons en les seves respectives categories, amb el Finca Butarós 2014 com a gran triomfador. Salvador Cot, editor del diari Vadevi, ha afirmat que la pandèmia ha posat a prova la celebració dels Premis Vinari però que les dificultats s’han superat “brillantment”. Segons Cot, “els cellers d’aquest país han volgut mantenir els premis a l’alçada d’altres anys” i, segons ha reblat, ho han assolit. Entre els vins guardonats en aquesta vuitena edició n’hi ha uns quants que tenen en la garnatxa la varietat predominant. És el cas, per exemple, del Vinari d’Or als millors blancs joves (Lo Noi del Saxo blanc 2019, del celler Bielsa Ruano) o el Vinari d’Or al millor blanc amb criança (Coca i Fitó d’Or 2016, del celler Coca i Fitó), tots dos de la DO Terra Alta, la denominació d’origen que fa bandera d’aquesta varietat. El millor vi dolç, ranci o de postres, el Somni de Gerisena 2010 del Celler Gerisena (DO Empordà) també s’ha elaborat amb garnatxa roja i el Millor Negre de Guarda, a més a més de Gran Vinari d’Or, el Finca Butarós 2014 del Celler Mas Llunes (també de la DO Empordà) n’utilitza la varietat negra en un cupatge amb la carinyena. La carinyena s’ha imposat en la categoria dels negres joves, donant el màxim reconeixement al monovarietal Maria Ganxa 2019, del celler Pascona (DO Montsant) i en el Peraj Ha’abib 2018, de la Cooperativa de Capçanes (també de la DO Montsant), que s’ha endut el Vinari d’Or al Millor Negre amb Criança. D’altra banda, el màxim reconeixement en la categoria dels rosats es queda al Penedès amb el Masia Freyé Syrah Sumoll 2019 que elabora Vallformosa. Els Clàssics Penedès s’han imposat en la categoria de vins escumosos, amb els Aymar Reserva Única 2013 de Castell de Pujades, Aymar Rosé Extra Brut de l’anyada 2016 i el Brut 21, 2017 del celler Albet i Noya com a grans triomfadors. Pel que fa als Premis Vinari especials, Enric Solergibert ha guanyat Premi a la Trajectòria Professional en el món del vi i Josep Pelegrín el Premi al Millor Tastador dels Premis Vinari 2020. El Premi AGBAR al millor projecte ecològic ha estat per al Celler Gramona (DO Penedès) i el Vinari Euroselecció Riedel al Millor Celler 2020 se l’ha endut Vallformosa (DO Cava/DO Penedès). El Premi a la Tradició Vitivinícola de Catalunya 2020 l’ha guanyat De Muller (DO Tarragona), mentre que el Premi Vinari Varias Impressors a la Millor Etiqueta 2020 ha estat per a Abadal Matís (DO Pla de Bages). El Premi Vinari al Millor Vi amb Solera 2020 se l’ha endut Clot d’Encís Ranci de Sant Josep Vins (DO Terra Alta). 850 referències de 240 cellers catalans han participat en el concurs, només un 7% menys que l’edició anterior. El jurat professional que ha avaluat els vins ha estat format per una seixantena de professionals de la sommelieria, enologia, distribució, exportació, comunicació i prescripció de vins, així com part del panel oficial de tast de l’INCAVI.

Summary: Finca Butarós 2014 rep el Premi Gran Vinari d’Or al millor vi català de l’any


La consellera de Salut, Alba Vergés, ha afirmat que la cartilla per aquells que han passat la covid proposada per la comunitat de Madrid "no és el camí". En declaracions a RAC1, ha explicat que Salut també ho va valorar i que ho va acabar descartant. "En aquestes èpoques ho hem valorat tot i aquest no és el camí", ha manifestat. La consellera ha defensat que "no hi ha certesa clínica ni científica" sobre la immunitat i ha reivindicat que així ho diuen els experts. Vergés ha dit que el camí és "treballar tots en xarxa": "Mirant les dades que dona el ministeri potser no cal sortir amb projectes estrella que no tenen aval científic i cal sortir amb feina feta".

Summary: Vergés, sobre la cartilla de Madrid: "No és el camí"


Tensió a les portes de la prefectura de Via Laietana per un grup d'estudiants que llancen objectes contra els agents durant la mobilització dels estudiants, que ha congregat milers de persones. Concretament, una vintena de joves estan tirant pintura, ous i vidres contra els policies que protegeixen la porta, fortament custodiada. La manifestació d'estudiants ha aplegat, segons la Guàrdia Urbana, més de 13.000 persones que han fet vaga per tercer dia consecutiu contra la sentència del Suprem.

Summary: Tensió davant la prefectura de Via Laietana per un grup d'estudiants que llancen objectes contra els agents


Les platges del Port de la Selva, Cadaqués (Alt Empordà) i Argelers (Catalunya del Nord) han aparegut plenes de creus grogues aquest dissabte per denunciar la "manca de llibertats que pateix Catalunya". En concret, se n'han clavat 1.500 al Port de la Selva, 1.200 a Argelers i prop de 300 a Cadaqués. Una de les que hi ha participat ha estat la Blanca que explica que volien escenificar "la injustícia que s'està vivint a Catalunya". "És una manera molt gràfica de mostrar-ho aprofitant que és Setmana Santa", ha reblat. Les creus les han fet els mateixos veïns i portaven escrit diferents missatges com "llibertat", "justícia" o "democràcia". L'acció s'ha fet aprofitant la nombrosa presència de turistes, a qui la representació ha agafat per sorpresa. L'Ida Andvad, una noruega que viu a Terrassa, reconeix que no en sabia res sabia i li ha "impactat molt".

Summary: Claven 3.000 creus grogues a platges de l'Alt Empordà i la Catalunya del Nord en protesta per "la mort de les llibertats"


La número dos de la llista de JxCat al Congrés per Barcelona, Laura Borràs, ha carregat contra el jutjat número 13, que aquest dimarts ha processat 30 investigats per malversació, desobediència, falsedat, revelació de secrets i prevaricació. "Es confirma la deriva autoritària i la persecució d'un Estat de la Unió Europea", ha afirmat en una roda de premsa a la seu de JxCat, aquesta tarda. L'exconsellera ha dit que la instrucció és una "passa més de la vulneració" de drets civils. Al seu torn, el cap de llista per Girona, l'advocat Jaume Alonso Cuevillas, ha constatat que no s'estan seguint els paràmetres de dret penal ni processal. "Si algú compta que amb atacs així abandonarem el nostre compromís amb la democràcia i la llibertat, que perdi tota esperança", ha advertit l'exconsellera. Borràs ha deixat clar que ni "multes, ni presons ni exili no frenaran l'anhel de llibertat dels catalans". Així mateix, la número 2 de JxCat ha fet una crida a la solidaritat per fer front a les despeses que es derivin d'aquesta "nova ofensiva judicial". Desgastar el Govern El Govern de Quim Torra ha decidit aquest matí retirar de l'ordre del dia del ple del Parlament d'aquest dimecres el debat i votació del decret llei sobre habitatge, perquè no té prou suports de la cambra. Així mateix, no ha aprovat el Pla de Contingència previst per avui, i ha endarrerit donar-li llum verda fins el 24 d'abril, a quatre dies de les eleccions espanyoles. Preguntada sobre aquest fet, Borràs ha criticat que hi hagi qui vulgui "desgastar sistemàticament" l'executiu. L'exconsellera ha assegurat que hi ha una "voluntat d'afeblir" el Govern, que "sí que governa".

Summary: JxCat, sobre el jutjat 13: "Es confirma la deriva autoritària i la persecució de l'Estat"


ACN Creixell.-La Guàrdia Civil i la Policia Local de Creixell han desmantellat aquest dilluns una plantació clandestina amb 1.280 plantes de marihuana al garatge d'un habitatge unifamiliar del nucli urbà de Creixell (Tarragonès). Els agents han detingut un home que s'encarregava de cuidar la plantació pels suposats delictes de tràfic de drogues i defraudació de fluid elèctric. La Guàrdia Civil va detectar que l'home havia llogat la casa per fer-hi l'explotació però que no hi vivia. La marihuana localitzada estava a punt per ser collida i pesava 180 quilos. L'arrestat va passar a disposició del jutjat de guàrdia del Vendrell.

Summary: Descobreixen 1.280 plantes de marihuana en un habitatge unifamiliar de Creixell


La fiscalia ha recorregut a l'Audiència de Barcelona l'aplicació de l'article 100.2 a l'exconseller Joaquim Forn, en la línia del que està fent amb els altres presos independentistes. Després que el jutjat de vigilància penitenciària avalés que Forn pugui sortir a treballar malgrat l'oposició del fiscal, ara aquest ha elevat la qüestió a l'Audiència. En el seu escrit, constata que s'està aplicat el 100.2 com un grau intermig entre el segon i el tercer, i remarca que la llei preveu que sigui una mesura excepcional. "Dels nou presos del procés a tots se'ls ha concedit, el que posa en evidència que l'excepcionalitat exigida per l'article 100.2 s'ha convertit en una generalitat", indica. A més, subratlla que el contingut del règim del 100.2 que s'aplica a Forn, treballant a Mediapro, "no influirà de forma positiva en les carències de tractament de l'intern", perquè l'exconseller no necessita reinserir-se laboral o socialment.  La fiscalia destaca que no existeix relació entre el delicte comès per Forn, en matèria d'ordre públic, i la realització de l'activitat laboral. També critica que a la presó no s'hagi sotmès a cap programa relacionat amb els fets pels quals va ser condemnat.

Summary: La fiscalia recorre a l'Audiència de Barcelona l'aplicació de l'article 100.2 a Joaquim Forn


El Govern de la Generalitat ha aprovat un acord per millorar i facilitar la contractació de professionals per al Sistema Nacional de Salut. En concret, la d’un "important nombre" de  metges  especialistes  extracomunitaris formats a Catalunya que, un cop acabada la seva residència, no poden seguir treballant al sector públic per no tenir la nacionalitat espanyola o la d’algun país de la Unió Europea, tal i com requereix la Llei de l'Estatut bàsic de l'empleat públic. A partir d’ara, però, aquesta nacionalitat no serà requerida per accedir a contractes  de  facultatiu especialista estatutari en determinades especialitats deficitàries i en determinats  territoris del país, segons s’especifiqui al mapa d’especialitats deficitàries vigent en el Pla d’Ordenació de Recursos Humans de l’Institut Català de la Salut.

Summary: El Govern permet que metges extracomunitaris formats aquí continuïn treballant-hi eliminant el requisit de nacionalitat


ERC revalidaria la victòria a Catalunya amb 14-16 diputats en unes eleccions espanyoles si es tornessin a repetir els comicis, segons la segona onada del Baròmetre d'Opinió Política del Centre d'Estudis d'Opinió (CEO). Així doncs els republicans es quedarien aproximadament amb els 15 escons que van aconseguir el 28-A seguits de prop pel PSC que podria sumar un o dos més als 12 actuals. En tercera posició es mantenen els comuns que en tindrien 8, un més que ara, i JxCat, que es quedaria amb els 7 actuals o en podria perdre un. Segons el CEO, Cs perdria 2 escons situant-se en 3 mentre que el PP a Catalunya mantindria el que va obtenir en els darrers comicis o podria aconseguir el segon. La CUP, que no es va presentar a les eleccions espanyoles, tindria una representació de 0-1, la mateixa que dona per a Vox.

Summary: ERC revalidaria la victòria al Congrés amb 14-16 diputats seguida de prop pel PSC (13-14), segons el CEO


L'autovia A2 s'ha hagut de tallar al trànsit a l'altura de Mollerussa (Pla d'Urgell) per un camió carregat de carn congelada que ha sortit de la via i ha quedat bolcat a la mitjana, on s'ha incendiat. Els fets han passat poc després de dos quarts de nou del matí en sentit Barcelona. Segons informen els Mossos d'Esquadra, s'ha hagut d'atendre una persona per ferides lleus, però no ha calgut traslladar-la a l'hospital. L'autovia s'ha tallat en els dos sentits de la marxa per facilitar als bombers les tasques d'extinció del foc i els vehicles es devien per les calçades laterals.

Summary: Tallen l'autovia A2 a Mollerussa per un camió que crema a la mitjana